CELEX: 32020R2014
Language: lt
Date: 2020-08-21 00:00:00
Title: Komisijos deleguotasis reglamentas (ES) 2020/2014 2020 m. rugpjūčio 21 d. kuriuo nustatomos išsamios įpareigojimo iškrauti laimikį, sužvejotą vykdant tam tikrą žvejybą Šiaurės jūroje, įgyvendinimo 2021–2023 m. nuostatos

2020 12 10   
               
               
                  LT
               
               
                  Europos Sąjungos oficialusis leidinys
               
               
                  L 415/10
               
            
         KOMISIJOS DELEGUOTASIS REGLAMENTAS (ES) 2020/2014
         2020 m. rugpjūčio 21 d.
         kuriuo nustatomos išsamios įpareigojimo iškrauti laimikį, sužvejotą vykdant tam tikrą žvejybą Šiaurės jūroje, įgyvendinimo 2021–2023 m. nuostatos
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. liepos 4 d. Europos Parlamento ir Tarybos reglamentą (ES) 2018/973, kuriuo nustatomas Šiaurės jūros demersinių išteklių ir tų išteklių žvejybos daugiametis planas ir Šiaurės jūroje taikomo įpareigojimo iškrauti laimikį įgyvendinimo nuostatos ir panaikinamas Tarybos reglamentas (EB) Nr. 676/2007 ir Tarybos reglamentas (EB) Nr. 1342/2008 (1), ypač į jo 11 straipsnį,
         kadangi:
         
                     (1)
                  
                  
                     Europos Parlamento ir Tarybos reglamentu (ES) Nr. 1380/2013 (2) siekiama palaipsniui sustabdyti laimikio, sužvejoto vykdant bet kokią ES žvejybą, išmetimą į jūrą nustatant įpareigojimą iškrauti rūšių, dėl kurių taikomi laimikio limitai, žuvų laimikį;
                  
               
                     (2)
                  
                  
                     Reglamento (ES) Nr. 1380/2013 9 straipsnyje numatyta priimti daugiamečius planus, į kuriuos įtraukiamos tam tikrų atitinkamame geografiniame rajone žvejojamų išteklių išsaugojimo priemonės; tokiuose daugiamečiuose planuose išdėstomos išsamios įpareigojimo iškrauti laimikį įgyvendinimo nuostatos ir Komisijai pagal juos gali būti suteikti įgaliojimai remiantis valstybių narių parengtomis bendromis rekomendacijomis priimti dar išsamesnes tokio įgyvendinimo nuostatas;
                  
               
                     (3)
                  
                  
                     Reglamentu (ES) 2018/973 nustatytas Šiaurės jūros demersinių išteklių ir tų išteklių žvejybos daugiametis planas. To reglamento 11 straipsniu Komisijai suteikiami įgaliojimai remiantis valstybių narių parengtomis bendromis rekomendacijomis priimti deleguotuosius aktus dėl visų Šiaurės jūros rūšių, dėl kurių pagal Reglamento (ES) Nr. 1380/2013 15 straipsnio 1 dalį taikomas įpareigojimas iškrauti laimikį, išteklių, kuriais šis reglamentas papildomas išsamiomis įpareigojimo iškrauti laimikį įgyvendinimo nuostatomis, išdėstytomis Reglamento (ES) Nr. 1380/2013 15 straipsnio 5 dalies a–e punktuose;
                  
               
                     (4)
                  
                  
                     kaip nustatyta Reglamente (ES) 2018/973, Šiaurės jūra apima Tarptautinės jūrų tyrinėjimo tarybos (ICES) 2a ir 3a kvadratus ir 4 parajonį;
                  
               
                     (5)
                  
                  
                     atsižvelgiant į bendrą rekomendaciją, kurią pateikė tiesioginių žvejybos Šiaurės jūroje valdymo interesų turinčios Belgija, Danija, Vokietija, Prancūzija, Nyderlandai, Švedija ir Jungtinė Karalystė (3), Komisijos deleguotuoju reglamentu (ES) 2019/2238 (4) nustatytos išsamios įpareigojimo iškrauti laimikį, sužvejotą vykdant tam tikrą demersinių išteklių žvejybą Šiaurės jūroje, įgyvendinimo 2020–2021 m. nuostatos;
                  
               
                     (6)
                  
                  
                     pasikonsultavusios su Šiaurės jūros patariamąja taryba ir Pelaginių žuvų išteklių valdymo patariamąja taryba, Belgija, Danija, Nyderlandai, Prancūzija, Švedija ir Vokietija 2020 m. gegužės 4 d. pateikė Komisijai bendrą rekomendaciją, kuria nustatomas 2021–2023 m. pelaginių ir demersinių rūšių žuvų išmetimo į jūrą mažinimo Šiaurės jūroje planas. 2020 m. liepos 23 d. valstybės narės pateikė patikslintą bendros rekomendacijos redakciją;
                  
               
                     (7)
                  
                  
                     iš atitinkamų mokslo įstaigų buvo gauta mokslinės informacijos, ją peržiūrėjo Žuvininkystės mokslo, technikos ir ekonomikos komitetas (ŽMTEK) (5). 2020 m. liepos 28 d. posėdyje Komisija atitinkamas priemones pateikė ekspertų grupei, kurią sudarė 27 valstybių narių atstovai; šiame posėdyje stebėtojo teisėmis dalyvavo Europos Parlamento atstovai;
                  
               
                     (8)
                  
                  
                     pagal Reglamento (ES) Nr. 1380/2013 18 straipsnį Komisija atsižvelgė tiek į ŽMTEK vertinimą, tiek į poreikį, kad valstybės narės užtikrintų visapusišką įpareigojimo iškrauti laimikį įgyvendinimą; Valstybių narių regioninės grupės daugumą prašymų taikyti de minimis išimtį grindė tuo, kad gali padidėti nepageidaujamo laimikio tvarkymo išlaidos. Valstybių narių teikiama informacija šiuo klausimu pagerėjo. Tačiau ŽMTEK pažymi, kad kai kuriais atvejais duomenų rinkimą vis dar reikia gerinti ir kad siekiant sumažinti nepageidaujamo laimikio kiekį pirmenybė turėtų būti teikiama selektyvumo didinimui. Todėl tokiais atvejais išimtys bus suteikiamos 1 arba 2 metų laikotarpiui kiekvienu konkrečiu atveju atskirai. Valstybės narės turėtų pateikti papildomų duomenų, gautų iš atliekamų bandymų ir mokslinių tyrimų;
                  
               
                     (9)
                  
                  
                     į Komisijos deleguotąjį reglamentą (ES) 2019/2238 įtraukta Reglamento (ES) Nr. 1380/2013 15 straipsnio 4 dalies b punkte numatyta išgyvenamumu grindžiama išimtis, kuri, remiantis įrodomąja moksline informacija apie didelį išgyvenamumą, yra taikoma ICES 2a ir 3a kvadratuose ir ICES 4 parajonyje gaudyklėmis sužvejotam norveginių omarų laimikiui. Valstybės narės paprašė toliau taikyti šią išimtį. ŽMTEK įvertino valstybių narių ankstesniais metais pateiktą įrodomąją informaciją ir padarė išvadą (6), kad išimtis yra pagrįsta. Kadangi aplinkybės nepasikeitė, tą išimtį reikėtų palikti;
                  
               
                     (10)
                  
                  
                     į Deleguotąjį reglamentą (ES) 2019/2238 įtraukta išgyvenamumu grindžiama išimtis, taikoma ICES 4 parajonyje ir ICES 2a bei 3a kvadratuose demersiniais tralais, įskaitant kai kuriuos tralus su selektyvumo didinimo įtaisais, sužvejotam norveginių omarų laimikiui. Valstybės narės paprašė toliau taikyti šią išimtį ir pateikė naujos įrodomosios informacijos. ŽMTEK išnagrinėjo naują valstybių narių pateiktą įrodomąją informaciją ir padarė išvadą (7), kad dėl omarų žvejybos tralais su kėtoklėmis rytinėje pakrantėje papildomos informacijos pateikta, kaip prašė ŽMTEK (8). Ankstesniais metais ŽMTEK buvo padaręs išvadą, kad patvirtinamoji informacija patikima, o stambesnių laivynų atveju naudotas tvirtinimo būdas pakankamai pagrįstas (9). Kadangi aplinkybės nepasikeitė, tą išimtį reikėtų palikti;
                  
               
                     (11)
                  
                  
                     į Deleguotąjį reglamentą (ES) 2019/2238 įtraukta išgyvenamumu grindžiama išimtis, kuri, remiantis įrodomąja moksline informacija apie didelį į jūrą išmestų žuvų išgyvenamumą, yra taikoma ICES 4c kvadrate tralais su kėtoklėmis sužvejotam mažiausio išteklių išsaugojimą užtikrinančio orientacinio dydžio nesiekiančių europinių jūrų liežuvių laimikiui. Valstybės narės paprašė Tarptautinės jūrų tyrinėjimo tarybos šią išimtį taikyti toliau. Ankstesniais metais įvertinęs įrodomąją informaciją ŽMTEK padarė išvadą (10), kad jos pakanka. Kadangi aplinkybės nepasikeitė, tą išimtį reikėtų palikti;
                  
               
                     (12)
                  
                  
                     į Deleguotąjį reglamentą (ES) 2019/2238 įtraukta išgyvenamumu grindžiama išimtis, kuri, remiantis įrodomąja moksline informacija apie didelį į jūrą išmestų žuvų išgyvenamumą, yra taikoma rūšių, kurioms taikomi laimikio limitai, priegaudai, sužvejotai vykdant žvejybą gaudyklėmis ir venteriais. Ankstesniais metais įvertinęs tą informaciją ŽMTEK padarė išvadą (11), kad turimi duomenys rodo, jog į jūrą išmestų žuvų mirtingumas greičiausiai nėra didelis, o faktinis šios žvejybos laimikis nėra reikšmingas. Kadangi laimikis nėra didelis, o aplinkybės nėra pasikeitusios, išimtis turėtų būti taikoma toliau;
                  
               
                     (13)
                  
                  
                     į Deleguotąjį reglamentą (ES) 2019/2238 įtraukta išgyvenamumu grindžiama išimtis, taikoma jūrinių plekšnių laimikiui, sužvejotam vykdant žvejybą žiauniniais ir sieniniais tinklais ICES 3a kvadrate ir ICES 4 parajonyje. Valstybės narės paprašė toliau taikyti šią išimtį. Ankstesniais metais įvertinęs tą informaciją ŽMTEK padarė išvadą (12), kad didelį išgyvenamumą įrodanti informacija buvo pakankamai pagrįsta. Kadangi aplinkybės nepasikeitė, tą išimtį šiame reglamente reikėtų palikti;
                  
               
                     (14)
                  
                  
                     į Deleguotąjį reglamentą (ES) 2019/2238 įtraukta išgyvenamumu grindžiama išimtis, taikoma jūrinių plekšnių laimikiui, sužvejotam vykdant žvejybą jūriniais užmetamaisiais tinklais ICES 3a kvadrate ir ICES 4 parajonyje. Valstybės narės paprašė toliau taikyti šią išimtį. Ankstesniais metais įvertinęs tą informaciją ŽMTEK padarė išvadą (13), kad tyrimo apie išgyvenamumą duomenys yra patikimi. Kadangi aplinkybės nepasikeitė, tą išimtį reikėtų palikti;
                  
               
                     (15)
                  
                  
                     į Deleguotąjį reglamentą (ES) 2019/2238 įtraukta išgyvenamumu grindžiama išimtis, taikoma jūrinių plekšnių laimikiui ir priegaudai, sužvejotiems vykdant plekšniažuvių arba apvaliųjų žuvų žvejybą ne mažesnių kaip 120 mm dydžio akių tralais ICES 3a kvadrate ir ICES 4 parajonyje. Valstybės narės paprašė toliau taikyti šią išimtį. Bendroje rekomendacijoje prašoma nustatyti naują dideliu išgyvenamumu grindžiamą išimtį jūrinių plekšnių laimikiui, sužvejotam 100–119 mm dydžio akių tralais ICES 3a kvadrate ir ICES 4 parajonyje. Valstybės narės pateikė papildomos įrodomosios mokslinės informacijos apie didelį į jūrą išmestų jūrinių plekšnių, sužvejotų vykdant tą žvejybą, išgyvenamumą. ŽMTEK atkreipė dėmesį, kad patvirtinamieji tyrimai buvo atlikti naudojant 90 mm akių dydžio žvejybos įrankius, todėl mažai tikėtina, kad išgyvenamumas būtų prastesnis, jei akių dydis būtų ne mažesnis kaip 100 mm. Atsižvelgiant į tai, kad jūrinių plekšnių išgyvenimui įtakos turi du pagrindiniai veiksniai – sezoniškumas ir buvimas ore, ir į tai, kad išgyvenamumas gali sumažėti po 60 minučių buvimo ore, minėta išimtis turėtų būti įtraukta į šį reglamentą, o nepageidaujamas jūrinių plekšnių laimikis turėtų būti nedelsiant paleidžiamas į jūrą;
                  
               
                     (16)
                  
                  
                     į Deleguotąjį reglamentą (ES) 2019/2238 įtrauktos dideliu išgyvenamumu grindžiamos išimtys:
                     
                                 —
                              
                              
                                 jūrinių plekšnių laimikiui, sužvejotam ICES 3a kvadrato Sąjungos vandenyse vykdant plekšniažuvių arba apvaliųjų žuvų žvejybą ne mažesnių kaip 90–99 mm dydžio akių tralais su įtaisyta sekcija Seltra,
                              
                           
                                 —
                              
                              
                                 jūrinių plekšnių laimikiui, sužvejotam ICES 4 parajonio Sąjungos vandenyse vykdant plekšniažuvių arba apvaliųjų žuvų žvejybą ne mažesnių kaip 80–99 mm dydžio akių tralais;
                              
                           
               
                     (17)
                  
                  
                     valstybės narės paprašė toliau taikyti šią išimtį. Jos pateikė naujų mokslinių įrodymų, gautų iš vykdomų tyrimų. ŽMTEK pastebėjo (14), kad vis dar reikia patobulinti apibrėžtį, pagal kurią plekšniažuvių ir apvaliųjų žuvų žvejyba būtų atskirta nuo norveginių omarų žvejybos. Komisija atkreipė dėmesį, kad valstybės narės bendroje rekomendacijoje įsipareigojo toliau dirbti šioje srityje. Todėl šią išimtį reikėtų palikti;
                  
               
                     (18)
                  
                  
                     į Deleguotąjį reglamentą (ES) 2019/2238 įtraukta išgyvenamumu grindžiama išimtis, taikoma mažiausio išteklių išsaugojimą užtikrinančio orientacinio dydžio nesiekiančių jūrinių plekšnių laimikiui, sužvejotam 80–119 mm dydžio akių sijiniais tralais (BT2) ICES 2a kvadrate ir ICES 4 parajonyje:
                     
                                 —
                              
                              
                                 jūrinių plekšnių laimikiui, sužvejotam žvejybos įrankiais, kuriuose įtaisyta virvė „Flip-up“ arba bentoso išleidimo sekcija (BRP), ir laivų, kurių variklio galia didesnė kaip 221 kW,
                              
                           
                                 —
                              
                              
                                 jūrinių plekšnių laimikiui, sužvejotam valstybių narių, įgyvendinančių visapusiškai dokumentais pagrįstos žvejybos veiksmų gaires, laivų,
                              
                           
                                 —
                              
                              
                                 plekšniažuvių laimikiui, sužvejotam sijiniais tralais (BT2) ir laivais, kurių variklio galia ne didesnė kaip 221 kW arba kurių bendrasis ilgis mažesnis kaip 24 m ir kurie skirti žvejoti dvylikos mylių zonoje, jei vidutinė tralavimo trukmė yra trumpesnė nei 90 minučių;
                              
                           
               
                     (19)
                  
                  
                     valstybės narės paprašė toliau taikyti šią išimtį ir pateikė naujos įrodomosios informacijos. ŽMTEK pažymėjo (15), kad šiuo metu vykdomi dideli mokslinių tyrimų projektai, kurie turėtų suteikti naudingos informacijos apie šią išimtį. Todėl tas išimtis reikėtų palikti. Valstybės narės turėtų kasmet kuo skubiau, bet ne vėliau kaip gegužės 1 d. pateikti atitinkamus duomenis, gautus iš vykdomų projektų. Komisija taip pat pažymi, kad valstybės narės bendroje rekomendacijoje įsipareigojo iki 2021 m. gegužės 1 d. kartu su kita metine ataskaita pateikti veiksmų plano įgyvendinimo tvarkaraštį;
                  
               
                     (20)
                  
                  
                     į Deleguotąjį reglamentą (ES) 2019/2238 įtraukta išgyvenamumu grindžiama išimtis, taikoma paprastųjų otų laimikiui, sužvejotam ICES 4 parajonyje TBB žvejybos įrankiais su didesniu nei 80 mm akių tralo maišu. Valstybės narės paprašė toliau taikyti šią išimtį ir pateikė naujos mokslinės informacijos. ŽMTEK pažymėjo (16), kad neaišku, ar pateikti išgyvenamumo įverčiai tinkami šiam prašymui pagrįsti. Komisija pažymi, kad valstybės narės bendroje rekomendacijoje įsipareigojo atlikti tolesnius mokslinius tyrimus siekiant stebėti į jūrą išmetamų paprastųjų otų išgyvenimą ir pateikti išsamesnės informacijos apie išgyvenamumą naujame moksliniame projekte, kuris bus vykdomas iki 2021 m. pabaigos. Todėl tą išimtį šiame reglamente reikėtų palikti galioti iki 2022 m. gruodžio 31 d. Valstybės narės iki kiekvienų metų gegužės 1 d. turėtų pateikti metines vykdomų tyrimų pažangos ataskaitas;
                  
               
                     (21)
                  
                  
                     į Deleguotąjį reglamentą (ES) 2019/2238 įtraukta išgyvenamumu grindžiama išimtis, taikoma rombinių rajožuvių laimikiui, sužvejotam bet kokiais žvejybos įrankiais ICES 2a ir 3a kvadratuose ir ICES 4 parajonyje. Valstybės narės paprašė toliau taikyti šią išimtį ir pateikė naujos mokslinės informacijos. ŽMTEK padarė išvadą (17), kad įdėta daug pastangų šalinant duomenų spragas, kad būtų įgyvendinti veiksmų plano tikslai. Todėl šią išimtį reikėtų palikti. Tačiau duomenų rinkimą reikia gerinti. Tiesioginių valdymo interesų turinčios valstybės narės kasmet iki gegužės 1 d. turėtų pateikti papildomos mokslinės informacijos, visų pirma apie rajas gegutes, kurių išgyvenamumas, nustatytais duomenimis, yra mažesnis. Komisija pažymi, kad valstybės narės, atsižvelgdamos į ŽMTEK prašymą, bendroje rekomendacijoje įsipareigojo pateikti informaciją apie sutartą veiksmų planą, be kita ko, dėl rajų gegučių;
                  
               
                     (22)
                  
                  
                     gavus teigiamą ŽMTEK įvertinimą (18), į Komisijos deleguotąjį reglamentą (ES) Nr. 1395/2014 (19) įtraukta išgyvenamumu grindžiama išimtis, taikoma gaubiamaisiais tinklais tam tikromis sąlygomis sužvejotam atlantinių skumbrių ir atlantinių silkių laimikiui. Tyrimais nustatyta, kad išgyvenamumas priklauso nuo to, kiek laiko žuvys išbuvo susigrūdusios tinkle ir koks tinkle buvo jų tankis – abu rodikliai tokioje žvejyboje paprastai nedideli. Valstybės narės paprašė toliau taikyti šią išimtį. Kadangi aplinkybės nepasikeitė, išimtį reikėtų palikti. Tiesioginių valdymo interesų turinčios valstybės narės atnaujintus žvejybos duomenis turėtų pateikti ne vėliau kaip 2022 m. gegužės 1 d.;
                  
               
                     (23)
                  
                  
                     į Deleguotąjį reglamentą (ES) 2019/2238 įtrauktos de minimis išimtys, taikomos:
                     
                                 —
                              
                              
                                 europinių jūrų liežuvių laimikiui, sužvejotam sieniniais ir žiauniniais tinklais ICES 2a ir 3a kvadratuose ir ICES 4 parajonyje,
                              
                           
                                 —
                              
                              
                                 europinių jūrų liežuvių laimikiui, sužvejotam tam tikrais sijiniais tralais, kuriuose įtaisyta flamandiškoji sekcija, ICES 4 parajonyje,
                              
                           
                                 —
                              
                              
                                 suminiam europinių jūrų liežuvių, juodadėmių menkių, paprastųjų merlangų, atlantinių menkių, ledjūrio menkių ir europinių jūrinių lydekų laimikiui, sužvejotam tam tikrais demersiniais tralais ICES 3a kvadrate,
                              
                           
                                 —
                              
                              
                                 suminiam europinių jūrų liežuvių, juodadėmių menkių, paprastųjų merlangų, atlantinių menkių, ledjūrio menkių, jūrinių plekšnių, atlantinių silkių, norveginių menkučių, atlantinių argentinų ir šiaurinių žydrųjų merlangų laimikiui, sužvejotam tam tikrais demersiniais tralais ICES 3a kvadrate,
                              
                           
                                 —
                              
                              
                                 paprastųjų merlangų laimikiui, sužvejotam tam tikrais demersiniais tralais ICES 3a kvadrate,
                              
                           
                                 —
                              
                              
                                 jūrinių plekšnių laimikiui, sužvejotam tam tikrais demersiniais tralais ICES 4 parajonyje,
                              
                           
                                 —
                              
                              
                                 visų rūšių, kurioms taikomi laimikio limitai, laimikiui, sužvejotam tam tikrais sijiniais tralais ICES 4b ir 4c kvadratuose,
                              
                           
                                 —
                              
                              
                                 paprastųjų molvų laimikiui, sužvejotam tam tikrais demersiniais tralais ICES 4 parajonyje;
                              
                           
               
                     (24)
                  
                  
                     valstybės narės paprašė toliau taikyti šią išimtį. Ankstesniais metais ŽMTEK peržiūrėjo įrodomąją informaciją ir padarė išvadą (20) (21) (22), kad valstybių narių pateiktuose dokumentuose yra pagrįstų argumentų, įrodančių, kad dar labiau padidinti selektyvumą būtų sunku arba kad jį padidinus nepageidaujamo laimikio tvarkymas pareikalautų neproporcingų išlaidų. Kadangi aplinkybės nepasikeitė, tikslinga de minimis išimtis toliau taikyti pagal Reglamento (ES) Nr. 1380/2013 15 straipsnio 5 dalies c punktą, atsižvelgiant į procentinę dalį ir atlikus naujojoje bendroje rekomendacijoje siūlomus būtinus pakeitimus;
                  
               
                     (25)
                  
                  
                     į Deleguotąjį reglamentą (ES) 2019/2238 įtraukta de minimis išimtis, taikoma paprastųjų merlangų ir atlantinių menkių laimikiui, tam tikromis sąlygomis sužvejotam demersiniais tralais ICES 4c kvadrate. Valstybės narės paprašė toliau taikyti šią išimtį. ŽMTEK peržiūrėjo šią išimtį ankstesniais metais (23) ir ji buvo suteikta remiantis tuo, kad selektyvumą padidinti sunku. Tačiau, atsižvelgdamas į dabartinę atlantinių menkių išteklių būklę (24), ŽMTEK savo 20-04 ataskaitoje pažymėjo, kad valstybės narės turėtų imtis priemonių nepageidaujamam laimikiui mažinti. Todėl išimtis turėtų būti suteikta vieniems metams, o šia žvejyba suinteresuotos valstybės narės ne vėliau kaip 2021 m. gegužės 1 d. turėtų pateikti papildomos informacijos apie laimikio sudėtį, kad ŽMTEK galėtų tą informaciją įvertinti;
                  
               
                     (26)
                  
                  
                     į Deleguotąjį reglamentą (ES) 2019/2238 įtraukta de minimis išimtis, taikoma mažiausio išteklių išsaugojimą užtikrinančio orientacinio dydžio nesiekiančių paprastųjų merlangų ir atlantinių menkių laimikiui, sužvejotam demersiniais tralais arba traukiamaisiais tinklais ICES 4a ir 4b kvadratuose. Valstybės narės paprašė toliau taikyti šią išimtį ir pateikė naujos įrodomosios informacijos. ŽMTEK peržiūrėjo valstybių narių pateiktą inforamciją ir pažymėjo, kad šiuo metu atliekamas naujas tyrimas, tačiau pateikiami įrodymai dar turi būti tobulinami. Atsižvelgdamas į dabartinę atlantinių menkių išteklių būklę (25), ŽMTEK savo 20-04 ataskaitoje pažymėjo, kad valstybės narės turėtų imtis priemonių nepageidaujamam laimikiui mažinti. Todėl išimtis turėtų būti nustatyta dvejiems metams tik paprastųjų merlangų laimikiui taikant mažesnę procentinę dalį;
                  
               
                     (27)
                  
                  
                     į Deleguotąjį reglamentą (ES) 2019/2238 įtraukta de minimis išimtis, taikoma mažiausio išteklių išsaugojimą užtikrinančio orientacinio dydžio nesiekiančių paprastųjų merlangų laimikiui, sužvejotam ICES 4 parajonyje laivų, kurie naudoja 80–119 mm dydžio akių sijinius tralus. Valstybės narės paprašė toliau taikyti šią išimtį ir pateikė naujos įrodomosios informacijos. ŽMTEK pažymėjo (26), kad esama įrodymų dėl to, kad išlaidos didesnės. Valstybės narės atkreipė dėmesį į galimą šią žvejybą stabdančią riziką, taip pat į šiuo metu atliekamus selektyvumo priemonių naudojimo tyrimus, kurie turėtų suteikti naudingos informacijos apie šią išimtį. Tačiau ŽMTEK pastebėjo, kad pateikta informacija yra ribota ir apima tik Nyderlandų laivyną. Todėl išimtis turėtų būti suteikta vieniems metams. Valstybės narės iki 2021 m. gegužės 1 d. turėtų pateikti papildomų įrodymų dėl neproporcingų išlaidų ir selektyvumo didinimo;
                  
               
                     (28)
                  
                  
                     į Deleguotąjį reglamentą (ES) Nr. 1395/2014 įtraukta de minimis išimtis, taikoma atlantinių skumbrių, paprastųjų stauridžių, atlantinių silkių ir paprastųjų merlangų laimikiui, sužvejotam pelaginiais tralais žvejojančių tralerių, kurių bendrasis ilgis neviršija 25 metrų, ICES 4b ir 4c parajoniuose į pietus nuo 54 laipsnių šiaurės platumos. Valstybės narės paprašė toliau taikyti šią išimtį ir pateikė naujos įrodomosios informacijos. ŽMTEK padarė išvadą (27), kad pagrįsta daryti prielaidą, jog dar labiau padidinti selektyvumą būtų sunku ir kad laimikio rūšiavimo išlaidos dėl susijusios žvejybos pobūdžio būtų didelės. Vis dėlto ŽMTEK pastebėjo, kad naujos informacijos pateikiama nedaug. Valstybės narės turėtų pateikti papildomų kiekybinių įrodymų, pagrindžiančių de minimis išimties taikymą. Todėl išimtis turėtų būti suteikta dvejiems metams. Papildomą informaciją valstybės narės turėtų pateikti ne vėliau kaip 2022 m. gegužės 1 d., kad ŽMTEK ją įvertintų;
                  
               
                     (29)
                  
                  
                     Deleguotajame reglamente (ES) 2019/2238 nustatyta de minimis išimtis suminiam atlantinių šprotų, paprastųjų tobių, norveginių menkučių ir šiaurinių žydrųjų merlangų kiekiui, sužvejotam vykdant demersinių išteklių žvejybą tralais ICES 3a kvadrate ir ICES 4 parajonyje. Valstybės narės paprašė toliau taikyti šią išimtį ir pateikė naujos įrodomosios informacijos. ŽMTEK padarė išvadą (28), kad pagrįsta daryti prielaidą, jog dar labiau padidinti selektyvumą būtų sunku ir kad laimikio rūšiavimo išlaidos dėl susijusios žvejybos pobūdžio būtų didelės. Tačiau ŽMTEK pažymėjo, kad išimties taikymui pagrįsti reikia papildomų kiekybinių duomenų. Todėl išimtis turėtų būti suteikta dvejiems metams. Valstybės narės turėtų pateikti atnaujintus mokslinius duomenis ir atitinkamą patvirtinamąją informaciją iki 2022 m. gegužės 1 d.;
                  
               
                     (30)
                  
                  
                     Deleguotajame reglamente (ES) 2019/2238 nustatyta de minimis išimtis, taikoma paprastųjų molvų laimikiui, sužvejotam ūdomis ICES 4 parajonyje. Valstybės narės paprašė toliau taikyti šią išimtį ir pateikė naujos įrodomosios informacijos. ŽMTEK peržiūrėjo valstybių narių pateiktą informaciją ir padarė išvadą (29), kad, nepaisant to, jog informacijos pateikta nedaug, argumentai dėl sunkumų didinti selektyvumą yra įtikinami. Todėl išimtis turėtų būti suteikta dvejiems metams. Valstybės narės iki 2022 m. gegužės 1 d. turėtų pateikti papildomos informacijos, pagrindžiančios šios išimties taikymą;
                  
               
                     (31)
                  
                  
                     Deleguotajame reglamente (ES) 2019/2238 nustatytos de minimis išimtys, taikomos atlantinių skumbrių ir paprastųjų stauridžių laimikiui, sužvejotam 80–99 mm akių dydžio demersiniais tralais ICES 4 parajonyje. Valstybės narės paprašė toliau taikyti šią išimtį ir pateikė naujos įrodomosios informacijos. ŽMTEK peržiūrėjo valstybių narių pateiktą įrodomąją informaciją ir padarė išvadą (30), kad esama su nepageidaujamos priegaudos tvarkymu ir laikymu susijusių sąnaudų padidėjimo įrodymų, tačiau informacija buvo pateikta tik apie tam tikrus rajonus ir laivynus. Todėl išimtis turėtų būti nustatyta dvejiems metams ir taikoma tik tiems rajonams ir laivynams. Valstybės narės iki 2022 m. gegužės 1 d. turėtų pateikti papildomos informacijos, pagrindžiančios šios išimties taikymą;
                  
               
                     (32)
                  
                  
                     į bendrą rekomendaciją įtraukta nauja de minimis išimtis, taikoma šiaurinių žydrųjų merlangų laimikiui, sužvejotam vykdant pramoninę žvejybą pelaginės žvejybos traleriais. ŽMTEK išnagrinėjo valstybių narių pateiktą įrodomąją informaciją ir padarė išvadą (31), kad informacija, kuria grindžiami argumentai dėl sunkiai padidinamo selektyvumo ir neproporcingų nepageidaujamos priegaudos tvarkymo išlaidų, yra nepakankama. Tačiau ŽMTEK pastebėjo, kad, atsižvelgiant į susijusio laivagalinio tralavimo tralerio-perdirbimo laivo technines ir sanitarines ypatybes, dar labiau padidinti selektyvumą būtų sunku. Išimtis turėtų būti suteikta dvejiems metams siekiant užtikrinti suderinamumą su kitais jūrų baseinais ir suteikti valstybėms narėms pakankamai laiko pašalinti ŽMTEK nustatytus duomenų neatitikimus. Valstybės narės iki 2022 m. gegužės 1 d. turėtų pateikti papildomos informacijos;
                  
               
                     (33)
                  
                  
                     siekiant užtikrinti patikimus į jūrą išmetamų žuvų kiekio įverčius, į kuriuos atsižvelgiant nustatomas bendras leidžiamas sužvejoti kiekis, valstybės narės tais atvejais, kai de minimis išimties taikymas grindžiamas ribotų duomenų atvejų ir dalinių laivyno duomenų ekstrapoliacija, turėtų užtikrinti, kad būtų teikiami tikslūs ir patikrinami viso laivyno, kuriam taikoma ta išimtis, duomenys;
                  
               
                     (34)
                  
                  
                     naujojoje bendroje rekomendacijoje siūlomos priemonės atitinka Reglamento (ES) Nr. 1380/2013 15 straipsnio 4 dalį, 15 straipsnio 5 dalies c punktą ir 18 straipsnio 3 dalį ir Reglamentą (ES) 2018/973, ypač jo 11 straipsnį, todėl gali būti įtrauktos į šį reglamentą;
                  
               
                     (35)
                  
                  
                     pagal Reglamento (ES) 2018/973 16 straipsnio 2 dalį Komisijai penkerių metų laikotarpiui nuo 2018 m. rugpjūčio 5 d. suteikiami įgaliojimai priimti deleguotuosius aktus, susijusius su įpareigojimu iškrauti laimikį. Todėl įpareigojimo iškrauti laimikį išimčių, grindžiamų dideliu išgyvenamumu arba de minimis taisykle, poveikį tikslinga įvertinti pakartotinai;
                  
               
                     (36)
                  
                  
                     todėl Deleguotasis reglamentas (ES) 2019/2238 turėtų būti panaikintas ir pakeistas nauju reglamentu. Tačiau Deleguotojo reglamento (ES) 2019/2238 11 ir 12 straipsniuose yra numatyta techninių priemonių, kuriomis siekiama padidinti žvejybos įrankių selektyvumą, sumažinti nepageidaujamą laimikį Skagerako sąsiauryje ir leisti naudoti tinklus „SepNep“. Tos priemonės turėtų būti toliau taikomos iki 2021 m. pabaigos, kaip iš pradžių numatyta Deleguotajame reglamente (ES) 2019/2238, arba iki tol, kol tos techninės priemonės bus nustatytos naujame deleguotajame akte, kuris turi būti priimtas pagal Europos Parlamento ir Tarybos reglamentą (ES) 2019/1241 (32);
                  
               
                     (37)
                  
                  
                     kadangi šiame reglamente nustatytos priemonės daro tiesioginį poveikį Sąjungos laivų žvejybos sezono planavimui ir atitinkamai ekonominei veiklai, šis reglamentas turėtų įsigalioti iš karto, kai tik bus paskelbtas. Jis turėtų būti taikomas nuo 2021 m. sausio 1 d.,
                  
               PRIĖMĖ ŠĮ REGLAMENTĄ:
         
            1 straipsnis
            Įpareigojimo iškrauti laimikį įgyvendinimas
            Reglamento (ES) Nr. 1380/2013 15 straipsnio 1 dalyje nustatytas įpareigojimas iškrauti laimikį pagal šį reglamentą taikomas 2021–2023 m. Šiaurės jūros (ICES 2a ir 3a kvadratų ir ICES 4 parajonio) Sąjungos vandenyse vykdomai demersinių ir pelaginių išteklių žvejybai, kuriai taikomi laimikio limitai.
         
         
            2 straipsnis
            Terminų apibrėžtys
            Šiame reglamente vartojamų terminų apibrėžtys:
            
                        1)
                     
                     
                        selektyvumo didinimo įtaisas „Netgrid“ – selektyvumo didinimo įtaisas, kuris yra į dvisienį tralą įtaisytas ketursienis segmentas su įstrižu ne mažesnių kaip 200 mm rombinių akių tinklo gabalu, kurio galas išeina į tralo viršuje esančią išėjimo angą;
                     
                  
                        2)
                     
                     
                        flamandiškoji sekcija – galinis smailėjantis sijinio tralo tinklo segmentas, kurio:
                        
                                    —
                                 
                                 
                                    galas prijungtas tiesiogiai prie tralo maišo,
                                 
                              
                                    —
                                 
                                 
                                    viršutinis ir apatinis segmentai yra sudaryti iš ne mažesnių kaip 120 mm akių (matuojant tarp mazgų) tinklinio audinio,
                                 
                              
                                    —
                                 
                                 
                                    ilgis jį ištempus yra bent 3 m;
                                 
                              
                  
                        3)
                     
                     
                        bentoso išleidimo sekcija – didesnių akių arba kvadratinių akių tinklinio audeklo sekcija, įtaisyta į apatinę (dažniausiai sijinio) tralo sieną ir skirta bentosui ir jūros dugne esančioms šiukšlėms pašalinti, kad jos nepatektų į tralo maišą;
                     
                  
                        4)
                     
                     
                        tralas „SepNep“ – tralas su kėtoklėmis,
                        
                                    —
                                 
                                 
                                    pagamintas iš 80–99 +≥ 100 mm dydžio akių tinklo,
                                 
                              
                                    —
                                 
                                 
                                    prie kurio pritvirtinti keli bent 80–120 mm dydžio akių tralo maišai, prijungti prie tos pačios pailginamosios dalies; viršutinio tralo maišo akys turi būti ne mažesnės kaip 120 mm ir jame turi būti įtaisyta rūšiuojamoji tinklo dalis, kurios akys ne didesnės kaip 105 mm, ir
                                 
                              
                                    —
                                 
                                 
                                    kuriame taip pat gali būti įtaisytos selektyvumą užtikrinančios grotelės, kurių strypeliai išdėstyti ne mažesniu kaip 17 mm atstumu ir kurios sukonstruotos taip, kad pro jas galėtų išplaukti smulkūs norveginiai omarai.
                                 
                              
                  
         
            3 straipsnis
            Išgyvenamumu grindžiamos išimties taikymas norveginių omarų laimikiui
            
               1.   Reglamento (ES) Nr. 1380/2013 15 straipsnio 4 dalies b punkte numatyta išgyvenamumu grindžiama išimtis taikoma Šiaurės jūros (ICES 2a ir 3a kvadratų ir ICES 4 parajonio) Sąjungos vandenyse norveginių omarų (Nephrops norvegicus) laimikiui, sužvejotam:
               
                           a)
                        
                        
                           gaudyklėmis (FPO (33));
                        
                     
                           b)
                        
                        
                           demersiniais tralais (OTB, OTT, TBN), kurių:
                           
                                       i)
                                    
                                    
                                       tralo maišo akys yra 80 mm arba didesnės arba
                                    
                                 
                                       ii)
                                    
                                    
                                       tralo maišas yra ne mažesnių kaip 70 mm dydžio akių ir turi įtaisytas selektyvumą pagal rūšis didinančias groteles, kurių strypeliai išdėstyti ne didesniu kaip 35 mm atstumu.
                                    
                                 
                     
            
               2.   Į jūrą išmetamus 1 dalyje nurodytais atvejais sužvejotus norveginius omarus reikia nedelsiant paleisti nepažeistus tame pačiame rajone, kuriame jie buvo sužvejoti.
            
         
         
            4 straipsnis
            Išgyvenamumu grindžiamos išimties taikymas europinių jūrų liežuvių laimikiui
            
               1.   Reglamento (ES) Nr. 1380/2013 15 straipsnio 4 dalies b punkte nurodyta išgyvenamumu grindžiama išimtis taikoma mažiausio išteklių išsaugojimą užtikrinančio orientacinio dydžio nesiekiančių europinių jūrų liežuvių (Solea solea) laimikiui, sužvejotam naudojant tralus su kėtoklėmis (OTB), kurių tralo maišo akių dydis 80–99 mm, ICES 4c kvadrato Sąjungos vandenyse šešių jūrmylių atstumu nuo kranto, išskyrus nustatytas jauniklių augimo vietas.
            
            
               2.   1 dalyje nurodyta išimtis taikoma tik ne ilgesniems kaip 10 metrų ir ne didesnės kaip 221 kW galios laivams, kurie žvejoja ne didesnio kaip 30 metrų gylio vandenyse ir kurių valksmo trukmė ne ilgesnė kaip 90 minučių.
            
            
               3.   Į jūrą išmetamus 1 dalyje nurodytais atvejais sužvejotus europinius jūrų liežuvius reikia paleisti nedelsiant.
            
         
         
            5 straipsnis
            Išgyvenamumu grindžiamos išimties taikymas visų rūšių, kurioms taikomi laimikio limitai, priegaudai, sužvejotai gaudyklėmis ir venteriais
            
               1.   Reglamento (ES) Nr. 1380/2013 15 straipsnio 4 dalies b punkte nurodyta išgyvenamumu grindžiama išimtis taikoma visų rūšių, kurioms taikomi laimikio limitai, laimikiui, sužvejotam gaudyklėmis ir venteriais (FPO, FYK) ICES 3a kvadrato ir ICES 4 parajonio Sąjungos vandenyse.
            
            
               2.   Į jūrą išmetamas 1 dalyje nurodytais atvejais sužvejotas žuvis reikia nedelsiant paleisti žemiau jūros paviršiaus.
            
         
         
            6 straipsnis
            Išgyvenamumu grindžiamos išimties taikymas jūrinių plekšnių laimikiui ir priegaudai
            
               1.   Reglamento (ES) Nr. 1380/2013 15 straipsnio 4 dalies b punkte numatyta išgyvenamumu grindžiama išimtis taikoma ICES 3a kvadrato ir ICES 4 parajonio Sąjungos vandenyse:
               
                           a)
                        
                        
                           jūrinių plekšnių (Pleuronectes platessa) laimikiui, sužvejotam tinklais (GNS, GTR, GTN, GEN);
                        
                     
                           b)
                        
                        
                           jūrinių plekšnių laimikiui, sužvejotam jūriniais užmetamaisiais tinklais;
                        
                     
                           c)
                        
                        
                           jūrinių plekšnių laimikiui, sužvejotam demersiniais tralais (OTB, PTB):
                           
                                       i)
                                    
                                    
                                       kurių tinklo akys ne mažesnės kaip 120 mm ir kuriais vykdoma plekšniažuvių arba apvaliųjų žuvų žvejyba ICES 3a kvadrato ir ICES 4 parajonio Sąjungos vandenyse;
                                    
                                 
                                       ii)
                                    
                                    
                                       kurių tinklo akys yra 90–119 mm, kuriuose įtaisyta sekcija Seltra, kurios viršutinė tinklo segmento dalis yra 140 mm kvadratinių akių, 270 mm rombinių akių arba 300 mm kvadratinių akių, ir kuriais vykdoma plekšniažuvių arba apvaliųjų žuvų žvejyba ICES 3a kvadrato Sąjungos vandenyse;
                                    
                                 
                                       iii)
                                    
                                    
                                       kurių tinklo akys yra 80–119 mm ir kuriais vykdoma plekšniažuvių arba apvaliųjų žuvų žvejyba ICES 4 parajonio Sąjungos vandenyse.
                                    
                                 
                     
            
               2.   Į jūrą išmetamas 1 dalyje nurodytais atvejais sužvejotas jūrines plekšnes reikia paleisti nedelsiant.
            
         
         
            7 straipsnis
            Išgyvenamumu grindžiamos išimties taikymas mažiausio išteklių išsaugojimą užtikrinančio orientacinio dydžio nesiekiančių jūrinių plekšnių laimikiui
            
               1.   Reglamento (ES) Nr. 1380/2013 15 straipsnio 4 dalies b punkte nurodyta išgyvenamumu grindžiama išimtis taikoma ICES 2a kvadrato ir ICES 4 parajonio Sąjungos vandenyse didžiausio išteklių išsaugojimą užtikrinančio orientacinio dydžio nesiekiančių jūrinių plekšnių laimikiui, sužvejotam 80–119 mm dydžio akių sijiniais tralais (BT2), jeigu jūrinės plekšnės sužvejojamos:
               
                           a)
                        
                        
                           žvejybos įrankiais, kuriuose įtaisyta virvė „Flip-up“ arba bentoso išleidimo sekcija (BRP), ir laivų, kurių variklio galia didesnė kaip 221 kW, arba
                        
                     
                           b)
                        
                        
                           valstybių narių, įgyvendinančių visapusiškai dokumentais pagrįstos žvejybos veiksmų gaires, laivų.
                        
                     
            
               2.   Be to, 1 dalyje nurodyta išimtis taikoma plekšniažuvių laimikiui, sužvejotam sijiniais tralais (BT2) laivų, kurių variklio galia ne didesnė kaip 221 kW arba kurių bendrasis ilgis mažesnis kaip 24 m ir kurie skirti žvejoti dvylikos mylių zonoje, jei vidutinė tralavimo trukmė yra trumpesnė nei 90 minučių.
            
            
               3.   Tiesioginių valdymo interesų turinčios valstybės narės kasmet kuo skubiau, bet ne vėliau kaip gegužės 1 d. pateikia papildomos mokslinės informacijos, pagrindžiančios 1 ir 2 dalyse nurodytų išimčių taikymą. Pateiktą mokslinę informaciją iki kiekvienų metų liepos 31 d. įvertina Žuvininkystės mokslo, technikos ir ekonomikos komitetas (ŽMTEK).
            
            
               4.   Į jūrą išmetamas 1 ir 2 dalyse nurodytais atvejais sužvejotas jūrines plekšnes reikia paleisti nedelsiant.
            
         
         
            8 straipsnis
            Išgyvenamumu grindžiamos išimties taikymas paprastųjų otų laimikiui
            
               1.   Reglamento (ES) Nr. 1380/2013 15 straipsnio 4 dalies b punkte nurodyta išgyvenamumu grindžiama išimtis taikoma ICES 4 parajonio Sąjungos vandenyse paprastųjų otų (Scophthalmus maximus) laimikiui, sužvejotam sijiniais tralais, kurių maišo akys yra didesnės nei 80 mm (TBB).
            
            
               2.   1 dalyje nurodyta išimtis laikinai taikoma iki 2022 m. gruodžio 31 d. Tiesioginių valdymo interesų turinčios valstybės narės kasmet kuo skubiau, bet ne vėliau kaip gegužės 1 d. pateikia papildomos mokslinės informacijos, pagrindžiančios 1 dalyje nurodytos išimties taikymą. Pateiktą mokslinę informaciją kasmet iki liepos 31 d. įvertina ŽMTEK.
            
            
               3.   Į jūrą išmetamus 1 dalyje nurodytais atvejais sužvejotus paprastuosius otus reikia paleisti nedelsiant.
            
         
         
            9 straipsnis
            Išgyvenamumu grindžiamos išimties taikymas rombinių rajožuvių laimikiui
            
               1.   Reglamento (ES) Nr. 1380/2013 15 straipsnio 4 dalies b punkte numatyta išgyvenamumu grindžiama išimtis taikoma rombinių rajožuvių laimikiui, sužvejotam Šiaurės jūros (ICES 2a ir 3a kvadratų ir ICES 4 parajonio) Sąjungos vandenyse.
            
            
               2.   Tiesioginių valdymo interesų turinčios valstybės narės kasmet kuo skubiau, bet ne vėliau kaip gegužės 1 d. pateikia papildomos mokslinės informacijos, visų pirma apie rajas gegutes, pagrindžiančios 1 dalyje nurodytos išimties taikymą. Pateiktą mokslinę informaciją kasmet iki liepos 31 d. įvertina ŽMTEK.
            
            
               3.   Į jūrą išmetamas 1 dalyje nurodytais atvejais sužvejotas rombines rajožuves reikia paleisti nedelsiant.
            
         
         
            10 straipsnis
            Išgyvenamumu grindžiamos išimties taikymas atlantinių skumbrių ir atlantinių silkių laimikiui, sužvejotam vykdant žvejybą gaubiamaisiais tinklais
            
               1.   Reglamento (ES) Nr. 1380/2013 15 straipsnio 4 dalies b punkte numatyta išgyvenamumu grindžiama išimtis taikoma atlantinių skumbrių ir atlantinių silkių laimikiui, sužvejotam vykdant žvejybą gaubiamaisiais tinklais Šiaurės jūros (ICES 2a ir 3a kvadratų ir ICES 4 parajonio) Sąjungos vandenyse, jeigu tenkinamos šios sąlygos:
               
                           a)
                        
                        
                           laimikis paleidžiamas prieš gaubiamąjį tinklą užveriant iki tam tikros procentinės ribos (nurodytos 2 ir 3 dalyse toliau) (vadinamojo iškėlimo momento),
                        
                     
                           b)
                        
                        
                           prie gaubiamojo tinklo yra pritvirtintas matomas plūduras, aiškiai žymintis iškėlimo momento ribą,
                        
                     
                           c)
                        
                        
                           laive ir gaubiamuosiuose tinkluose yra įrengta elektroninė registravimo ir dokumentavimo sistema, kurioje dokumentuojama, kada, kur ir kiek gaubiamasis tinklas buvo naudojamas visose žvejybos operacijose.
                        
                     
            
               2.   Atlantinių skumbrių žvejyboje iškėlimo momentas yra gaubiamojo tinklo užvėrimas 80 %, o atlantinių silkių žvejyboje – 90 %.
            
            
               3.   Jeigu tinklo apsuptame žuvų tunte yra abiejų rūšių žuvų, iškėlimo momentas yra gaubiamojo tinklo užvėrimas 80 %.
            
            
               4.   Peržengus iškėlimo momento ribą sužvejotas atlantines skumbres ir silkes paleisti draudžiama.
            
            
               5.   Siekiant įvertinti laimikio sudėtį pagal žuvų rūšis ir dydį, taip pat žuvų kiekį, prieš paleidžiant žuvis iš apsupto žuvų tunto imami ėminiai.
            
            
               6.   Tiesioginių valdymo interesų turinčios valstybės narės kuo skubiau, bet ne vėliau kaip 2022 m. gegužės 1 d. pateikia įrodomosios informacijos, pagrindžiančios būtinybę toliau taikyti šią išimtį.
            
         
         
            11 straipsnis
            
               De minimis
               išimčių taikymas pelaginių ir demersinių išteklių žvejyboje
            
            Nukrypstant nuo Reglamento (ES) Nr. 1380/2013 15 straipsnio 1 dalies, pagal to reglamento 15 straipsnio 4 dalies c punktą į jūrą išmesti leidžiama šiuos kiekius:
            
                        (1)
                     
                     
                        europinių jūrų liežuvių žvejybos, vykdomos laivų, naudojančių sieninius ir žiauninius tinklus (GN, GNS, GND, GNC, GTN, GTR, GEN, GNF), Šiaurės jūros (ICES 2a bei 3a kvadratų ir ICES 4 parajonio) Sąjungos vandenyse atveju:
                        tokį mažiausio išteklių išsaugojimą užtikrinančio orientacinio dydžio nesiekiančių ir viršijančių europinių jūrų liežuvių kiekį, kuris neviršija 3 % bendro metinio šios rūšies žuvų laimikio;
                     
                  
                        (2)
                     
                     
                        europinių jūrų liežuvių žvejybos, vykdomos laivų, naudojančių 80–119 mm dydžio akių sijinius tralus (TBB) su įtaisyta flamandiškąja sekcija, ICES 4 parajonio Sąjungos vandenyse atveju:
                        tokį mažiausio išteklių išsaugojimą užtikrinančio orientacinio dydžio nesiekiančių europinių jūrų liežuvių kiekį, kuris neviršija 5 % bendro metinio šios rūšies žuvų laimikio;
                     
                  
                        (3)
                     
                     
                        norveginių omarų žvejybos, vykdomos laivų, naudojančių 70 mm arba didesnių akių demersinius tralus (OTB, OTT, TBN) su selektyvumą pagal rūšis užtikrinančiomis grotelėmis, kurių strypeliai išdėstyti ne didesniu kaip 35 mm atstumu, ICES 3a kvadrato Sąjungos vandenyse atveju:
                        tokį mažiausio išteklių išsaugojimą užtikrinančio orientacinio dydžio nesiekiančių europinių jūrų liežuvių, juodadėmių menkių, paprastųjų merlangų, atlantinių menkių, ledjūrio menkių ir europinių jūrinių lydekų suminį kiekį, kuris neviršija 4 % bendro metinio norveginių omarų, europinių jūrų liežuvių, juodadėmių menkių, paprastųjų merlangų, šiaurinių dryžakojų krevečių, atlantinių menkių, ledjūrio menkių ir europinių jūrinių lydekų laimikio;
                     
                  
                        (4)
                     
                     
                        šiaurinių dryžakojų krevečių žvejybos, vykdomos laivų, naudojančių 35 mm arba didesnių akių demersinius tralus (OTB, OTT) su selektyvumą pagal rūšis užtikrinančiomis grotelėmis, kurių strypeliai išdėstyti ne didesniu kaip 19 mm atstumu, ir su neužstojama anga žuvims išplaukti, ICES 3a kvadrato Sąjungos vandenyse atveju:
                        tokį mažiausio išteklių išsaugojimą užtikrinančio orientacinio dydžio (jei toks yra) nesiekiančių europinių jūrų liežuvių, juodadėmių menkių, paprastųjų merlangų, atlantinių menkių, jūrinių plekšnių, ledjūrio menkių, atlantinių silkių, norveginių menkučių, atlantinių argentinų ir šiaurinių žydrųjų merlangų suminį kiekį, kuris neviršija 5 % bendro metinio norveginių omarų, europinių jūrų liežuvių, juodadėmių menkių, paprastųjų merlangų, atlantinių menkių, ledjūrio menkių, jūrinių plekšnių, šiaurinių dryžakojų krevečių, europinių jūrinių lydekų, norveginių menkučių, atlantinių argentinų, atlantinių silkių ir šiaurinių žydrųjų merlangų laimikio;
                     
                  
                        (5)
                     
                     
                        žvejybos, vykdomos laivų, naudojančių 90–119 mm dydžio akių demersinius tralus (OTB, OTT, TBN, PTB) su įtaisyta sekcija Seltra, kurios viršutinė tinklo segmento dalis yra 140 mm kvadratinių akių, 270 mm rombinių akių ar 300 mm kvadratinių akių, arba ne mažesnio kaip 120 mm dydžio akių demersinius tralus (OTB, OTT, TBN, PTB), ICES 3a kvadrato Sąjungos vandenyse atveju:
                        tokį mažiausio išteklių išsaugojimą užtikrinančio orientacinio dydžio nesiekiančių paprastųjų merlangų kiekį, kuris sudaro ne daugiau kaip 2 % bendro metinio norveginių omarų, atlantinių menkių, juodadėmių menkių, paprastųjų merlangų, ledjūrio menkių, europinių jūrų liežuvių, jūrinių plekšnių ir europinių jūrinių lydekų laimikio;
                     
                  
                        (6)
                     
                     
                        norveginių omarų žvejybos, vykdomos laivų, naudojančių 80–99 mm dydžio akių demersinius tralus su įtaisu „SepNep“, ICES 4 parajonio Sąjungos vandenyse atveju:
                        tokį mažiausio išteklių išsaugojimą užtikrinančio orientacinio dydžio nesiekiančių jūrinių plekšnių kiekį, kuris neviršija 3 % bendro metinio ledjūrio menkių, jūrinių plekšnių, juodadėmių menkių, paprastųjų merlangų, atlantinių menkių, šiaurinių dryžakojų krevečių, europinių jūrų liežuvių ir norveginių omarų laimikio;
                     
                  
                        (7)
                     
                     
                        smėlinių krevečių žvejybos, vykdomos laivų, naudojančių sijinius tralus, ICES 4b ir 4c kvadratų Sąjungos vandenyse atveju:
                        tokį visų rūšių, kurioms taikomi laimikio limitai, kiekį, kuris 2021 ir 2022 m. neviršija 6 %, o 2023 m. – 5 % bendro metinio visų rūšių, kurioms taikomi laimikio limitai, laimikio, sužvejoto vykdant tą žvejybą;
                     
                  
                        (8)
                     
                     
                        demersinių išteklių žvejybos, vykdomos laivų, naudojančių ne mažesnio kaip 120 mm dydžio akių demersinius tralus (OTB, OTT, PTB) paprastosioms molvoms žvejoti, ICES 4 parajonio Sąjungos vandenyse atveju:
                        tokį mažiausio išteklių išsaugojimą užtikrinančio orientacinio dydžio nesiekiančių paprastųjų molvų kiekį, kuris neviršija 3 % bendro metinio šios rūšies laimikio, sužvejoto vykdant minėtą žvejybą;
                     
                  
                        (9)
                     
                     
                        mišriosios demersinių išteklių žvejybos, vykdomos laivų, naudojančių 70–99 mm dydžio akių (TR2) demersinius tralus arba traukiamuosius tinklus (OTB, OTT, SDN, SSC), ICES 4c kvadrato Sąjungos vandenyse atveju:
                        tokį mažiausio išteklių išsaugojimą užtikrinančio orientacinio dydžio nesiekiančių paprastųjų merlangų ir atlantinių menkių suminį kiekį, kuris neviršija 5 % bendro metinio paprastųjų merlangų ir atlantinių menkių laimikio; didžiausias į jūrą išmesti leidžiamas atlantinių menkių kiekis neturi viršyti 2 % to bendro metinio laimikio;
                        šiame punkte nurodyta de minimis išimtis laikinai taikoma iki 2021 m. gruodžio 31 d. Tiesioginių valdymo interesų turinčios valstybės narės kuo skubiau, bet ne vėliau kaip 2021 m. gegužės 1 d. pateikia papildomos mokslinės informacijos, pagrindžiančios šios išimties taikymą. Pateiktą mokslinę informaciją iki 2021 m. liepos 31 d. įvertina ŽMTEK;
                     
                  
                        (10)
                     
                     
                        mišriosios demersinių išteklių žvejybos, vykdomos laivų, naudojančių 70–99 mm dydžio akių (TR2) demersinius tralus arba traukiamuosius tinklus (OTB, OTT, SDN, SSC), ICES 4a ir 4b kvadratų Sąjungos vandenyse atveju:
                        tokį mažiausio išteklių išsaugojimą užtikrinančio orientacinio dydžio nesiekiančių paprastųjų merlangų kiekį, kuris neviršija 4 % bendro metinio paprastųjų merlangų laimikio;
                        šiame punkte nurodyta de minimis išimtis laikinai taikoma iki 2022 m. gruodžio 31 d. Tiesioginių valdymo interesų turinčios valstybės narės kuo skubiau, bet ne vėliau kaip 2022 m. gegužės 1 d. pateikia papildomos mokslinės informacijos, pagrindžiančios šios išimties taikymą. Pateiktą mokslinę informaciją iki 2022 m. liepos 31 d. įvertina ŽMTEK;
                     
                  
                        (11)
                     
                     
                        mišriosios demersinių išteklių žvejybos, vykdomos laivų, naudojančių 80–119 mm dydžio akių sijinius tralus, ICES 4 parajonio Sąjungos vandenyse atveju:
                        tokį mažiausio išteklių išsaugojimą užtikrinančio orientacinio dydžio nesiekiančių paprastųjų merlangų kiekį, kuris neviršija 2 % bendro metinio jūrinių plekšnių ir europinių jūrų liežuvių laimikio;
                        šiame punkte nurodyta de minimis išimtis laikinai taikoma iki 2021 m. gruodžio 31 d. Tiesioginių valdymo interesų turinčios valstybės narės kuo skubiau, bet ne vėliau kaip 2021 m. gegužės 1 d. pateikia papildomos mokslinės informacijos, pagrindžiančios šios išimties taikymą. Pateiktą mokslinę informaciją iki 2021 m. liepos 31 d. įvertina ŽMTEK;
                     
                  
                        (12)
                     
                     
                        pelaginių išteklių žvejybos, vykdomos pelaginės žvejybos traleriais, kurių bendrasis ilgis neviršija 25 metrų ir kurie pelaginiais tralais (OTM/PTM) žvejoja atlantines skumbres, paprastąsias staurides ir atlantines silkes, ICES 4a ir 4b kvadratuose į pietus nuo 54 laipsnių šiaurės platumos atveju:
                        tokį atlantinių skumbrių, paprastųjų stauridžių, atlantinių silkių ir paprastųjų merlangų suminį kiekį, kuris neviršija 1 % bendro metinio atlantinių skumbrių, paprastųjų stauridžių, atlantinių silkių ir paprastųjų merlangų laimikio;
                        šiame punkte nurodyta de minimis išimtis laikinai taikoma iki 2022 m. gruodžio 31 d. Tiesioginių valdymo interesų turinčios valstybės narės kuo skubiau, bet ne vėliau kaip 2022 m. gegužės 1 d. pateikia papildomos mokslinės informacijos, pagrindžiančios šios išimties taikymą. Pateiktą mokslinę informaciją iki 2022 m. liepos 31 d. įvertina ŽMTEK;
                     
                  
                        (13)
                     
                     
                        mišriosios demersinių išteklių žvejybos, vykdomos didesnių nei 80 mm dydžio akių demersiniais tralais (OTB, OTM, OTT, PTB, PTM, SDN, SPR, SSC, TB, TBN), ICES 3a kvadrate ir ICES 4 parajonyje atveju, taip pat šiaurinių dryžakojų krevečių žvejybos, vykdomos ICES 3a kvadrate žvejybos įrankiais su rūšiuojamosiomis grotelėmis, kurių strypeliai išdėstyti ne didesniu kaip 19 mm atstumu, arba su lygiaverčiu selektyvumo didinimo įtaisu ir didesnių nei 35 mm dydžio akių žuvų sulaikymo įtaisu, o ICES 4 parajonyje – su didesnių nei 32 mm dydžio akių žuvų sulaikymo įtaisu, atveju:
                        tokį atlantinių šprotų, paprastųjų tobių, norveginių menkučių ir šiaurinių žydrųjų merlangų suminį kiekį, kuris neviršija 1 % bendro metinio laimikio, sužvejoto vykdant mišriąją demersinių išteklių žvejybą ir šiaurinių dryžakojų krevečių žvejybą;
                        šiame punkte nurodyta de minimis išimtis laikinai taikoma iki 2022 m. gruodžio 31 d. Tiesioginių valdymo interesų turinčios valstybės narės kuo skubiau, bet ne vėliau kaip 2022 m. gegužės 1 d. pateikia papildomos mokslinės informacijos, pagrindžiančios šios išimties taikymą. Pateiktą mokslinę informaciją iki 2022 m. liepos 31 d. įvertina ŽMTEK;
                     
                  
                        (14)
                     
                     
                        demersinės europinių jūrinių lydekų žvejybos, vykdomos laivų, naudojančių ūdas (LLS), ICES 4 parajonyje atveju:
                        tokį mažiausio išteklių išsaugojimą užtikrinančio orientacinio dydžio nesiekiančių paprastųjų molvų (Molva molva) kiekį, kuris neviršija 3 % bendro metinio paprastųjų molvų laimikio, sužvejoto vykdant tą demersinę žvejybą;
                        šiame punkte nurodyta de minimis išimtis laikinai taikoma iki 2022 m. gruodžio 31 d. Tiesioginių valdymo interesų turinčios valstybės narės kuo skubiau, bet ne vėliau kaip 2022 m. gegužės 1 d. pateikia papildomos mokslinės informacijos, pagrindžiančios šios išimties taikymą. Pateiktą mokslinę informaciją iki 2022 m. liepos 31 d. įvertina ŽMTEK;
                     
                  
                        (15)
                     
                     
                        mišriosios demersinių išteklių žvejybos, vykdomos 80–99 mm dydžio akių (TR2) demersiniais tralais (OTB, OTT, PTB), ICES 4b ir 4c kvadratuose atveju:
                        tokį paprastųjų stauridžių (Trachurus spp.) kiekį, kuris neviršija 6 % bendro metinio paprastųjų stauridžių laimikio, sužvejoto vykdant tą žvejybą;
                        šiame punkte nurodyta de minimis išimtis laikinai taikoma iki 2022 m. gruodžio 31 d. Tiesioginių valdymo interesų turinčios valstybės narės kuo skubiau, bet ne vėliau kaip 2022 m. gegužės 1 d. pateikia papildomos mokslinės informacijos, pagrindžiančios šios išimties taikymą. Pateiktą mokslinę informaciją iki 2022 m. liepos 31 d. įvertina ŽMTEK;
                     
                  
                        (16)
                     
                     
                        mišriosios demersinių išteklių žvejybos, vykdomos 80–99 mm dydžio akių (TR2) demersiniais tralais (OTB, OTT, PTB), ICES 4b ir 4c kvadratuose atveju:
                        tokį atlantinių skumbrių (Scomber scombrus) kiekį, kuris neviršija 6 % bendro metinio atlantinių skumbrių laimikio, sužvejoto vykdant tą žvejybą;
                        šiame punkte nurodyta de minimis išimtis laikinai taikoma iki 2022 m. gruodžio 31 d. Tiesioginių valdymo interesų turinčios valstybės narės kuo skubiau, bet ne vėliau kaip 2022 m. gegužės 1 d. pateikia papildomos mokslinės informacijos, pagrindžiančios šios išimties taikymą. Pateiktą mokslinę informaciją iki 2022 m. liepos 31 d. įvertina ŽMTEK;
                     
                  
                        (17)
                     
                     
                        pramoninės žvejybos, kurią vykdant pelaginės žvejybos traleriais ICES 4 parajonyje žvejojami šiauriniai žydrieji merlangai ir šios rūšies žuvys laive perdirbamos į surimio pagrindinę sudedamąją dalį, atveju:
                        tokį šiaurinių žydrųjų merlangų (Micromesistius poutassou) kiekį, kuris neviršija 5 % bendro metinio šiaurinių žydrųjų merlangų laimikio;
                        šiame punkte nurodyta de minimis išimtis laikinai taikoma iki 2022 m. gruodžio 31 d. Tiesioginių valdymo interesų turinčios valstybės narės kuo skubiau, bet ne vėliau kaip 2022 m. gegužės 1 d. pateikia papildomos mokslinės informacijos, pagrindžiančios šios išimties taikymą. Pateiktą mokslinę informaciją iki 2022 m. liepos 31 d. įvertina ŽMTEK.
                     
                  
         
            12 straipsnis
            Panaikinimo ir pereinamojo laikotarpio nuostatos
            Deleguotasis reglamentas (ES) 2019/2238 panaikinamas nuo 2021 m. sausio 1 d.
            Tačiau Deleguotojo reglamento (ES) 2019/2238 11 ir 12 straipsniai toliau taikomi iki 2021 m. gruodžio 31 d. arba tol, kol bus pradėtas taikyti deleguotasis aktas, kuris turi būti priimtas pagal Reglamento (ES) 2019/1241 15 straipsnio 2 dalį, priklausomai nuo to, kuri data yra ankstesnė.
         
         
            13 straipsnis
            Įsigaliojimas ir taikymas
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            1–11 straipsniai taikomi nuo 2021 m. sausio 1 d. iki 2023 m. gruodžio 31 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. rugpjūčio 21 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 179, 2018 7 16, p. 1.
         
            (2)  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).
         
            (3)  Jungtinė Karalystė nebėra valstybė narė nuo 2020 m. vasario 1 d.
         
            (4)  2019 m. spalio 1 d. Komisijos deleguotasis reglamentas (ES) 2019/2238, kuriuo nustatomos išsamios įpareigojimo iškrauti laimikį, sužvejotą vykdant tam tikrą demersinių išteklių žvejybą Šiaurės jūroje, įgyvendinimo 2020–2021 m. nuostatos (OL L 336, 2019 12 30, p. 34).
         
            (5)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (6)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (7)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (8)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (9)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (10)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (11)  https://stecf.jrc.ec.europa.eu/documents/43805/1780485/STECF+PLEN+17-02.pdf
         
            (12)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (13)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (14)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (15)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (16)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (17)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (18)  https://stecf.jrc.ec.europa.eu/documents/43805/812327/STECF+PLEN+14-02.pdf
         
            (19)  2014 m. spalio 20 d. Komisijos deleguotasis reglamentas (ES) Nr. 1395/2014, kuriuo nustatomas tam tikros mažųjų pelaginių žuvų žvejybos ir pramoninės žvejybos Šiaurės jūroje žuvų išmetimo į jūrą mažinimo planas (OL L 370, 2014 12 30, p. 35).
         
            (20)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (21)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (22)  https://stecf.jrc.ec.europa.eu/documents/43805/1710831/STECF+17-08+-+Evaluation+of+LO+joint+recommendations.pdf
         
            (23)  https://stecf.jrc.ec.europa.eu/documents/43805/1710831/STECF+17-08+-+Evaluation+of+LO+joint+recommendations.pdf/d7110d8a-c4da-498c-8b30-98d0b5c2fc22
         
            (24)  http://ices.dk/sites/pub/Publication%20Reports/Advice/2020/2020/cod.27.47d20.pdf
         
            (25)  http://ices.dk/sites/pub/Publication%20Reports/Advice/2020/2020/cod.27.47d20.pdf
         
            (26)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (27)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (28)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (29)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (30)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (31)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (32)  2019 m. birželio 20 d. Europos Parlamento ir Tarybos reglamentas (ES) 2019/1241 dėl žuvininkystės išteklių išsaugojimo ir jūrų ekosistemų apsaugos taikant technines priemones, kuriuo iš dalies keičiami Tarybos reglamentai (EB) Nr. 1967/2006, (EB) Nr. 1224/2009 ir Europos Parlamento ir Tarybos reglamentai (ES) Nr. 1380/2013, (ES) 2016/1139, (ES) 2018/973, (ES) 2019/472 ir (ES) 2019/1022 ir panaikinami Tarybos reglamentai (EB) Nr. 894/97, (EB) Nr. 850/98, (EB) Nr. 2549/2000, (EB) Nr. 254/2002, (EB) Nr. 812/2004 bei (EB) Nr. 2187/2005 (OL L 198, 2019 7 25, p. 105).
         
            (33)  Šiame reglamente naudojami žvejybos įrankių kodai yra nustatyti Komisijos įgyvendinimo reglamento (ES) Nr. 404/2011, kuriuo nustatomos išsamios Tarybos reglamento (EB) Nr. 1224/2009, nustatančio Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, įgyvendinimo taisyklės, XI priede. Šiame reglamente naudojami laivų, kurių bendrasis ilgis yra mažesnis nei 10 metrų, žvejybos įrankių kodai yra nustatyti FAO žvejybos įrankių klasifikavimo sistemoje.